ମାଥିଲିଃ ଘର ଭାଙ୍ଗିଯିବା ପରେ ଏକ ଫାଷ୍ଟଫୁଡ ଦୋକାନରେ ଆଶ୍ରୟ ନେଇଥିଲେ ଜଣେ ଅସହାୟ ମହିଳା । ତାଙ୍କୁ ଉଦ୍ଧାର କରିଛି ପ୍ରଶାସନ । ପଂଚାୟତକୁ ଆଣି ତାଙ୍କର ଚିକିତ୍ସା କରିଛି । ତାଙ୍କ ପାଇଁ ସମସ୍ତ ବ୍ୟବସ୍ଥା କରିଛି । ପ୍ରଶାସନର ଏପରି କାର୍ଯ୍ୟକୁ ସାଧାରଣରେ ପ୍ରଶଂସା କରାଯାଇଛି ।ମାଥିଲି ସାଗର ସାହିର କେ.ଲକ୍ଷ୍ମୀ, ସ୍ୱାମୀ, ପୁଅ ଓ ଝିଅଙ୍କ ସହ ଖୁସିରେ ରହୁଥିଲେ । ସମୟକ୍ରମେ ପୁଅ ଓ ଝିଅ ବାହା ହୋଇଗଲେ । ହେଲେ ପୁଅ ମଦ ପିଇ ଘରର ଯାବତୀୟ ଜିନିଷ ବିକ୍ରି କରିବାରୁ ବୋହୂ ନିଜ ବାପାଘରକୁ ଚାଲିଯାଇଛନ୍ତି । ଏମିତି ଏକ ସମୟରେ ସ୍ୱାମୀଙ୍କ ହୃଦଘାତରେ ମୃତ୍ୟୁ ହୋଇଯାଇଛି । ପରେ ଲକ୍ଷ୍ମୀ ଝିଅ ଘର ଜୟପୁରରେ କିଛି ଦିନ ରହିବାକୁ ଚାଲିଯାଆନ୍ତି ।
ସେଠାରେ ପଡ଼ି ଯାଇ ତାଙ୍କ ହାତ ଭାଙ୍ଗିଯାଏ । ଏହା ପରେ ସେ ଘରକୁ ଫେରି ତାଙ୍କ ଘର ଭାଙ୍ଗିଯାଇଥିବା ଓ କିଛି ଜିନିଷପତ୍ର ନଥିବା ଦେଖନ୍ତି । ରହିବା ପାଇଁ ଜାଗା ନଥିବାରୁ ଏକ ଫାଷ୍ଟଫୁଡ ଦୋକାନରେ ସେ ଆଶ୍ରୟ ନିଅନ୍ତି । ଏହା ପ୍ରଶାସନର ନଜରକୁ ଆସିବା ପରେ ତାଙ୍କୁ ଉଦ୍ଧାର କରିଛି । ମାଥିଲି ବିଡିଓ, ତହସିଲଦାର, ଥାନାଧିକାରୀ, ସରପଂଚ ପ୍ରମୁଖ ତାଙ୍କୁ ପଂଚାୟତକୁ ଆଣିଛନ୍ତି । ସେ ସମ୍ପୂର୍ଣ୍ଣ ସୁସ୍ଥ ହେବା ପରେ ମାଲକାନଗିରିସ୍ଥିତି ବୃଦ୍ଧାଶ୍ରମରେ ରଖାଯିବ ବୋଲି ପିଇଓ ଅଶୋକ ମହାରଣା କହିଛନ୍ତି । ଏହା ସହ ତାଙ୍କୁ ପ୍ରଧାନମନ୍ତ୍ରୀ ଆବାସ ଯୋଜନାରେ ଘର ଯୋଗାଇ ଦିଆଯିବ ବୋଲି କୁହାଯାଇଛି ।
